**Vedtekter for**

**Stiftelsen Spydeberg prestegård**

***§ 1.***

***Navn og forretningskontor.***

Navnet er Stiftelsen Spydeberg prestegård. Stiftelsen har sitt sete i Spydeberg, i Indre Østfold kommune.

***§ 2.***

***Formål.***

Stiftelsens formål er å:

* forvalte Spydeberg prestegård som nasjonalminnesmerke.
* formidle historien om opplysningstiden i Norge på 1700-tallet, Jacob Nicolai Wilses arbeid lokalt, nasjonalt og internasjonalt, og formidle historien om 1814 og den betydningen disse hendingene har for oss i dag.
* skape interesse og engasjement for kultur- og miljøspørsmål, fredsbygging og ikke-voldelig konfliktløsning.Barn og unge er en særskilt målgruppe.

Stiftelsen kan eie eller leie det fredede prestegårdsanlegget. Istandsetting, vedlikehold og bruk skal skje i samsvar med fredningsbestemmelsene og etter kulturvernmyndighetens godkjenning.

***§ 3.***

***Grunnkapital.***

Stiftelsens grunnkapital er 100.000 kr. som ved stiftelsen er innbetalt til stiftelsens konto i Spydeberg Sparebank. Kapitalen er stilt til disposisjon av Spydeberg kommune etter formannskapsvedtak den 14.8.2007.

***§ 4.***

***Styre.***

Styret er stiftelsens øverste organ.

Stiftelsen ledes av et styre på 7 medlemmer med rekkefølgevaramedlemmer, med unntak av de kommunalt oppnevnte medlemmene som har personlige varamedlemmer.

Styret kan ha observatører. Observatører har tale- og forslagsrett, men ikke stemmerett.

Indre Østfold kommune og Viken fylkeskommune oppnevner hvert sitt medlem med varamedlem. Disse velges for 4 år og følger valgperioden. De øvrige velges for 2 år.

Styret oppnevnes én gang årlig av det sittende styret. Styret innkalles med minst 1 ukes varsel. Styret er beslutningsdyktig når minst halvparten av medlemmene er til stede og fatter vedtak med alminnelig flertall.

Styret konstituerer seg selv.

Styret innkalles så ofte lederen finner det nødvendig eller det forlanges av ett medlem.

***§ 5.***

***Styrets oppgaver.***

Styret påser at stiftelsen blir drevet i henhold til formålsbestemmelsen i § 2 og at stiftelsens eiendeler er forsvarlig ivaretatt.

Styret sørger for at det blir ført regnskap over stiftelsens virksomhet og at virksomheten følger gjeldende lover og forskrifter.

Stiftelsens signatur innehas av det samlede styre.

***§ 6.***

***Endring av vedtektene.***

Endring av vedtektene vedtas av styret.

Vedtektsendringer (omdanning) krever 2/3 flertall i styret og må godkjennes av det organ som til enhver tid ivaretar denne funksjon i henhold til stiftelseslovens regler.

***§ 7.***

***Oppløsning.***

Beslutning om oppløsning av stiftelsen må vedtas av styret med 2/3 flertall. For øvrig følges reglene i den til enhver tid gjeldende stiftelseslovgivning.

Som vedlegg til vedtektene følger:

*Kopi av styrevedtak av 18.01.2021, sak 3.*

Spydeberg prestegård den 18. januar 2021

Harald Gullåsen Grete Skjelbred Kjell Martin Sørby Anne Sofie Hoff

Per Kristian Skulberg Ingrid Elisabeth S. Gundersen Stig Martin Sandem